Turun terrori-iskun sankari Hassan Zubier ei ole ensihoitaja – myöntää myös valehdelleensa rauhanturvapalveluksesta

Turun terrori-iskussa ensimmäistä uhria auttanut ja vakavasti loukkaantunut Hassan Zubier ei ole oikeasti ensihoitaja eikä työskentele ambulanssissa, kuten hän on lukuisissa haastatteluissa väittänyt. Ruotsin Sosiaalihallituksesta kerrotaan Aamulehdelle , että Zubierilla ei ole minkäänlaista voimassa olevaa lisenssiä toimia terveydenhoitoalalla Ruotsissa. Zubier myöntää Aamulehdelle valehdelleensa. Hän sanoo, että hän on työskennellyt ensihoitajana ”vuosia sitten”. Ruotsin sosiaalihallituksesta kerrotaan Aamulehdelle , että heidän tiedoistaan ei löydy merkintää, että Zubierilla olisi koskaan ollut oikeutta toimia sairaanhoitajana Ruotsissa. Zubier on myös kertonut julkisuudessa , että hän on palvellut rauhanturvaajana Ruotsin asevoimissa ja osallistuneensa Bosnian, Malin ja Afganistanin rauhanturvaoperaatioihin. Ylen ruotsinkielisessä haastattelussa kesällä hän kertoi pitkään ja seikkaperäisesti palveluksestaan Bosnian rauhanturvaoperaatiossa. Hän muun muassa väitti joutuneensa tulitukseen heti toisena palveluspäivänään. Bosniassa palvelleet rauhanturvaajat kuitenkin huomasivat, että ruotsalaisjoukkoja ei edes ollut Bosniassa aikana, jolloin Zubier väitti palvelleensa alueella. Tämän jälkeen Zubier tunnusti Facebookissa valehdelleensa ja pyysi anteeksi. Afganistanin ja Malin palveluksesta hän on kertonut myös Aamulehden toimittajalle, mutta Aamulehti ei ole julkaissut väitettä. Aamulehti kysyi Zubierilta, miten hän on voinut palvella Afganistanissa, kun hänellä on operaation alkaessa ollut rikosrekisteri. Tällöin Zubier myönsi valehdelleensa. Zubierin mukaan hänen piti keksiä jokin selitys ajalle, jonka hän vietti vankilassa. Siksi hän väitti palvelleensa rauhanturvaajana. Lopulta hän myönsi, ettei ole koskaan palvellut rauhanturvaajana missään operaatiossa. –En voinut kertoa kenellekään siitä. Minun piti keksiä jokin tarina suojellakseni sen aikaista tyttöystävääni ja itseäni, Zubier sanoo Aamulehdelle. Sytytti sairaalassa tulipalon Aamulehti uutisoi tiistaina, että Zubier on antanut käräjäoikeudelle ja Valtiokonttorille väärää tietoa ansionmenetyksistään. Aamulehti sai vahvistuksen uutiselle Zubierin oikeidenkäyntiavustajalta, minkä jälkeen oikeudenkäyntiavustaja tiedotti asiasta. Uutisen jälkeen STT uutisoi, että Zubier oli väärentänyt todistuksen työskentelystään ruotsalaisessa ambulanssifirmassa. Zubier tuomittiin vuonna 2001 Tukholmassa muun muassa törkeästä tuhopoltosta ja tuhopoltosta kahdeksan vuoden vankeuteen. Vakavin rikos tapahtui sairaalassa, jossa hän työskenteli vartijana. Eräänä työpäivänä hän sytytti tuleen roskiksen ja varastokomeron. Sen jälkeen hän meni varoittamaan potilaita ja auttoi heitä ulos. Zubierin rikostaustasta ehti uutisoida ensimmäisenä Yle . Korjaus 23.8.2018 klo 13.10: Korjattu Zubierin asianajajan titteli oikeudenkäyntiavustajaksi. Päivitys 23.8. klo 15.12: Juttuun on lisätty tieto siitä, että Ruotsin sosiaalihallituksen tiedostoista ei löydy merkintää, että Zubierilla olisi koskaan ollut sairaanhoitajan oikeuksia. Päivitys 23.8. klo 15.58: Lisätty juttuun Zubierin sitaatti.